Krefthund

Krefthunder er hunder som trenes til å oppdage kreftsykdom gjennom luktesansen. 

Forskning har tatt utgangspunkt i at hunders luktesans er betydelig mer utviklet enn menneskers, og at de potensielt kan registrere svært lave konsentrasjoner av flyktige organiske forbindelser (VOC) som antas å frigjøres fra kreftsvulster i blod, urin eller utåndingsluft. Metoden er under utprøving flere steder i verden, men er ikke etablert som del av standard medisinsk diagnostikk.

 Bakgrunn 
I 1989 ble det i The Lancet rapportert om en hund som gjentatte ganger viste interesse for en hudlesjon hos sin eier, som senere ble diagnostisert som føflekkreft (malignt melanom).Williams H, Pembroke A. *Sniffer dogs in the melanoma clinic?* The Lancet 1989; 734. 

 Forskning 
Et sentralt tema i forskningen på krefthunder er identifikasjonen av hvilke kjemiske forbindelser i biologisk materiale som utløser hundenes reaksjon. Flere studier har pekt på at kreftceller kan avgi VOC, som skilles ut gjennom blant annet utåndingsluft, blod og urin. Hunder kan trenes til å oppdage slike mønstre i svært lave konsentrasjoner.

Likevel har forskere påpekt at identifikasjonen av de spesifikke forbindelsene er ufullstendig, og at dette gjør det vanskelig å standardisere tester og overføre teknologien til klinisk bruk.

I flere kontrollerte forsøk har hunder vist evne til å oppdage ulike krefttyper. En amerikansk studie (2006) viste at fem hunder, etter kort tids trening, kunne identifisere lungekreft med 99 % nøyaktighet og brystkreft med 88 % nøyaktighet.McCulloch M, Jezierski T, Broffman M, et al. *Diagnostic accuracy of canine scent detection in early- and late-stage lung and breast cancers*. Integr Cancer Ther 2006; 5:30–39. Senere forskning har også vist at hunder kan oppdage blant annet blære- og prostatakreft. En metaanalyse publisert i 2021 fant en gjennomsnittlig sensitivitet på 78 % og spesifisitet på 71,5 % for lungekreft, og nesten 98 % treffsikkerhet når urin- og pustprøver ble kombinert.

I Norge har det vært forsøk både med hunder som oppdager blærekreft og med hunder trent til å gjenkjenne lungekreft gjennom utåndingsluft. Prosjektene har vært et samarbeid mellom helseforetak, forskningsmiljøer og private aktører.

 Kritisk vurdering 
Selv om flere enkeltstudier har vist lovende resultater, har forskere påpekt metodiske svakheter og problemer med å reprodusere funnene. I en gjennomgang publisert av Oliver Gould, Nicola B. Walker og James E. Gibson i 2015 ble det konkludert med at følsomhet og spesifisitet varierer betydelig mellom krefttyper og mellom ulike forsøk, og at det mangler standardiserte protokoller for testing.

Lege og medisinsk skribent Peter Lipson har i tidsskriftet Science-Based Medicine hevdet at det finnes lite vitenskapelig litteratur som støtter konklusive resultater, og at flere av de publiserte studiene har metodiske mangler, som små pasientutvalg og uklar identifisering av de kjemiske forbindelsene som antas å bli påvist.

 Referanser 

Kategori:Brukshundtyper